የአዲስ አበባ ነዋሪ መደበኛ ተግባሩን ሲያከናውን መዋሉን ፖሊስ ገለፀ
–  ፀረ-ሰላም ሀይሎች የአዲስ አበባ ነዋሪ ሰልፍ እንዲወጣ ቢቀሰቅሱም ምንም አይነት ሰልፍ አለመደረጉን የአዲስ አበባ ከተማ ፖሊስ ኮሚሽን አስታወቀ፡፡ነዋሪው የፀረ- ሰላም ሀይሎችን የበሬ ወለደ ቅስቀሳ ወደ ኋላ በማለት የእለት ከእለት ተግባሩን ሲያከናውን መዋሉን ኮሚሽኑ ገልፆ፥ በትናትናው ዕለት የመዲናዋ የፀጥታ ሁኔታ ፍፁም ሰላማዊ እንደነበር ኮሚሽኑ ገልጿል፡፡ሰላም ወዳዱ ህዝብ ከፖሊስ የተላለፈለትን መልእክት በመቀበል እና ተግባራዊ በማድረግ ከፀጥታ ኃይሉ ጎን በመቆም ጥቆማ በመስጠት እና አካባቢውን በመጠበቅ እያደረገ ላለው ትብብር ምስጋናው አቅርቧል፡፡ በቀጣይም ትብብሩ ተጠናክሮ እንዲቀጥል ጥሪውን አስተላልፏል፡፡በተጨማሪም ህዝቡ አጠራጣሪ ሁኔታዎች ሲያጋጥመው ለፀጥታ ኃይሉ ጥቆማ የመስጠት ልምዱን አጠናክሮ እንዲቀጥል ኮሚሽኑ አሳቧል፡፡ 